L'Ajuntament i CTL instal·len 12 caixes nius per a rates penades
30 juny 2016

## L'Ajuntament i CTL instal·len 12 caixes nius per a rates penades30 juny 2016Última actualització: 14 juliol 2025

![](../gestion/img/elayuntamientoyctl.jpg)  
  

**L'objectiu és lluitar contra les plagues i insectes recuperant l'equilibri biològic. Cada caixa pot acollir 20 rates penades que es mengen el 10% del seu pes en mosquits. Es tracta d'una primera fase pionera d'un projecte que pretén recuperar ocells i aus rapinyaires que s'alimenten d'insectes, rosegadors... Pel que fa a la lluita contra el mosquit tigre, asseguren que la situació és satisfactòria gràcies al treball realitzat per l'empresa i la major conscienciació del veïnat**

El regidor de Gestió Responsable del Territori, Xavier Ródenas, acompanyat del gerent de CTL, l’empresa contractada per al control del plagues i insectes, Quino Bernabeu, ha comparegut aquest matí davant els mitjans de comunicació per anunciar una iniciativa pionera a la nostra ciutat, la col•locació de 12 caixes nius per a rates penades amb l’objectiu de lluitar contra plagues i insectes i, alhora, recuperar l’equilibri biològic. Cal tindre en compte que en cada caixa poden arribar a viure-hi fins a 20 rates penades. Cadascuna d’elles consumeix diàriament el 10 per cent del seu pes, aproximadament. Les caixes, fabricades per empreses locals, s’instal•laran a zones enjardinades de la ciutat, amb perill d’aigües estancades on prolifera, sobretot, el mosquit tigre: El parc Ausiàs March, l’Ullal de l’Estany, el jardí pròxim al CEIP Joan Martorell, el parc de Sant Pere, la zona d’embarcament junt al Centre de Salut del Grau, el parc Joan Fuster i la plaça Benàsser a Santa Anna. “_L’objectiu és mantenir en límits sostenibles la població de rates penades i el control biològic dels mosquits_”, com ha explicat Ródenas.

Precisament, aquesta primera fase s’emmarca dins un informe realitzat per Pau Lucio per a l’Ajuntament sobre determinats ocells (falciot, mussol, xoriguer...) , rates penades i altres rapinyaires per tal de recuperar l’equilibri que l’ús d’insecticides a l’agricultura ha anat eliminant. En total, són 8 espècies diferents les que proposa l’estudi i s’ha optat per les rates penades per a una primera fase, gràcies a la col•laboració de CTL. “_Gandia és de les primeres ciutats a desenvolupar la iniciativa i, si té bons resultats, s’ampliarà a altres llocs_”, ha declarat Bernabeu.

El regidor de Més Gandia ha volgut fer una crida a la gent del camp o amb propietats al camp, “_perquè per algunes espècies que volem recuperar fan falta cases velles o deshabitades en zones abandonades o amb conreu ecològic. Ens està costant molt trobar-hi voluntaris per a instal•lar caixes nius per a recuperar ocells pràcticament desapareguts que, a la vegada, facen un control de mosquits i altres plagues_”.

**Campanya contra el Mosquit Tigre**

D’altra banda, tant el regidor com el responsable del CTL han confirmat que si el ritme continua com aquest mes de juny, “_podem estar contents perquè el treball intens de detecció i control està donant el seus fruits i voldrà dir també que la gent està assimilant les pautes de comportament per evitar focus als jardins i terrasses de les seues cases_”. I és que Bernabeu recorda que independentment del tractament preventiu que fa l’empresa a embornals, arquetes de parcs i jardins, etc... Hi ha molts focus a les cases particulars, allotjats a desaigües, plats de sota els testos, depuradores de piscina, etc... “_De 380 cridades que vam rebre l’any passat, vam anar a 380 vivendes, hi vam fer tractaments i els vam explicar les mesures que havien d’adoptar per previndre el mosquit, que és molt casolà_” no sobrevola més de metre i mig, ni es desplaça a molts metres.